白居易
香炉峰下新置草堂，即事咏怀，题于石上
香炉峰北面，遗爱寺西偏。白石何凿凿，清流亦潺潺。
有松数十株，有竹千馀竿。松张翠伞盖，竹倚青琅玕.
其下无人居，悠哉多岁年。有时聚猿鸟，终日空风烟。
时有沉冥子，姓白字乐天。平生无所好，见此心依然。
如获终老地，忽乎不知还。架岩结茅宇，斫壑开茶园。
何以洗我耳，屋头飞落泉。何以净我眼，砌下生白莲。
左手携一壶，右手挈五弦。傲然意自足，箕踞于其间。
兴酣仰天歌，歌中聊寄言。言我本野夫，误为世网牵。
时来昔捧日，老去今归山。倦鸟得茂树，涸鱼返清源。
舍此欲焉往，人间多险艰。